Twee aangekeer ná plaasaanval in Oos-Kaap(Argieffoto: Pexels) Twee verdagtes is aangekeer nadat hulle glo ŉ bejaarde boer op 27 April in sy huis op ŉ plaas naby Maclear in die Oos-Kaap aangeval en gemartel het. Maroela Media het vroeër berig dat die booswigte boonop vir hulself kosgemaak en geëet het, voordat hulle met die 75-jarige man se se Mahindra-bakkie van die toneel gevlug het. Die man het ook brandwonde aan sy bolyf gehad. Die slagoffer is intussen op sosiale media as Francis Davidson geïdentifiseer. Davidson se seun het sy beseerde pa aangtref toe hy die volgende dag na sy huis is om te kyk of alles in orde is. Kapt. Ursulla Roelofse, polisiewoordvoerder, sê die polisie het die verdagtes, onderskeidelik 23 en 34 jaar oud, by ŉ huis in die Mdeni-nedersetting, sowat 10 km van die plaas op die R56 na Mount Fletcher, vasgekeer. ŉ Gesteelde televisiestel, ŉ kragopwekker, klere, ŉ skootrekenaar en ander huishoudelike items is in hul besit gevind. Davidson se uitgebrande Mahindra-bakkie is vroeër reeds verlate in Tsitsana in die Katkop-omgewing opgespoor. Die verdagtes sal Dinsdag hul eerste verskyning in die Maclear-landdroshof maak.